Et nyt europæisk initiativ, der skal hjælpe europæiske virksomheder til at handle med Iran på trods af USA’s sanktioner, får en hjælpende hånd fra den danske medicinalgigant Novo Nordisk.

I sidste uge lancerede regeringerne i Frankrig, Tyskland og Storbritannien et usædvanligt aktieselskab kaldet Instex, der med adresse i Paris og en beskeden egenkapital på godt 22.000 kroner skal fungere som en slags byttecentral, hvor europæiske og iranske virksomheder forenklet sagt kan bytte varer. Novo Nordisk erklærer sig parat til at bruge den nye mekanisme.

»Vi har længe efterspurgt et initiativ som Instex. Vi er derfor meget positive over for nyheden og vil se frem til at benytte os af denne nye finansielle mulighed«, hedder det i en mail fra Lars Bo Smidt, der er Novo Nordisks finanschef for den region, der blandt andet dækker Mellemøsten.